Di inovâi musicâi in chest an 2021 o ‘nt vin cetancj, cun protagonistis diviersis personalitâts de storie de musiche furlane tra compositôrs, musiciscj, diretôrs di côr, fatôrs di orghins e altris struments musicâi, animadôrs culturâi. Une liste lungje di bielis personis, furlanis o che a àn operât in Friûl e che a àn dât dut ae musiche, pandìnle inte nestre tiere e tal forest. Int di significât, no une liste frede di nons e cognons di personis che a son muartis e vonde. A son ladis sì, ma soredut a restin, inte nestre storie, tant che esemplis di talent, volontât altruistiche di fâ, creâ, coinvolzi e slargjâ la musiche e dut ce che la musiche e cjape dentri, sot variis declinazions.
◆ Dal Cinccent al Nûfcent o ai contât trentevot di chestis personalitâts, duncje chescj si ju festeze, daûr di une cifre di sens, sot de tabeline dal cinc o dal dîs, par aniversaris di nassite e di muart.
◆ Cence stâ a ricuardâju ducj, o varìn mût dilunc dal an di aprofondî la esperience artistiche di diviersis di chestis figuris. Il prin in ordin di date al è Vittore Raimondi, un om di glesie, mestri di capele e compositôr di origjins trevisanis che tal 1577 al rive a Udin par cuvierzi il rûl di mestri di capele de Catedrâl di S. M. Anunziade, un incaric che, a part une piçule polse, al tignarà fin ae muart. A Udin al à ancje publicât il so prin, e si pense unic, libri di Messis. Par lui chest an a son i 425 agns de muart. 420 invezit par Girolamo Dalla Casa, udinês mestri tal sunâ struments a flât, autôr dal metodi “Il vero modo di diminuir, con tutte le sorti di stromenti” e di variis composizions, tra motets, madrigâi e tante musiche strumentâl, clamât ancje ae Cort di Munic e a Vignesie, indulà che al murarà tal 1601.
◆ Par so fradi invezit, sunadôr di trombon, a son i 480 da nassite. Par sierâ cul Cinccent, il plui impuartant e cognossût al è dal sigûr Alessandro Orologio, orloiâr par tradizion familiâr, responsabil ancje dal funzionament dal orloi di Place Libertât di Udin, ma soredut compositôr stimât, autôr di madrigâi, cjançonetis a trê vôs, jentradis, musiche sacre. Un che al è stât ancje inte Cort dal imperadôr Ridolf II a Praghe, presint inte liste dai musiciscj di cort, fin che al è deventât vice mestri. Par lui si contin i 470 de nassite.
◆ Jentrìn tal Sîscent par cjatâ Lazzaro Girolamo Valvasense, a 360 agns de muart. Al à vivût a Voleson, lavorant ancje a Glemone, Sacîl, Maran, Tumieç, Tresesin e Cjaurlis. Organist ricercjât e mestri di capele, si pense che al vedi scrit tante musiche, come che si intuìs leìnt lis cronichis, ma no dut nus è rivât e ce che al reste al è preziôs, tra libris di concierts eclesiastics, litaniis, messis, sinfoniis e cjançons, musiche di fature rafinade.
◆ Mantoan che al à operât tant che organist a Tumieç, tra il 1604 e il 1609, e daspò fin al 1623 cirche inte glesie di Sant Andree a Puart, al è Giovanni Bisighino, predi, organist e mestri di côr nassût tal 1631, duncje par lui a son 390 agns de muart.
◆ Il Sietcent nus presente il stimât violoncelist, contrabassist e compositôr udinês Francesco Alessio, tai 260 agns de muart. Musicist de capele dal domo e amì dal mestri Bartolomeo Cordans, al à lavorât ancje a Parme li dal princip Carlo Borbone Farnese che lu tignive in grande considerazion. Dal venezian Girolamo Pera a colin i 250 agns de muart: predi, organist virtuôs a Udin, Concuardie e Puart, indulà che al è stât, tra l’altri, chel che al à sburtât di plui par convinci a comprâ un orghin gnûf, il Callido che al è inte glesie di San Andree.
◆ A son 235 agns de muart di Angelo Morassi, l’organâr di Çurçuvint che al à lavorât tant in Cjargne, comedant, tornant a fâ, restaurant, realizant struments tal paîs di nassince, a Pesariis, Trep, Feagne, Voleson, Triest, Mortean. 245 de muart pal coleghe, e predi, Giacomo Selenati, che al à pandude la sô bravure di artesan a Sudri, Paluce, Zui.
◆ Compositôr famôs di Palme al è Alessandro Pietro Pavona, muart 235 agns fa. Arlêf cun buine probabilitât dal Cordans, al à scrit tante musiche sacre e operât a Udin, Cividât, Padue, Grau, Tumieç.
◆ Lant tal Votcent, si contin 270 agns de nassite di Francesco Antonio Dacci, organâr venezian che al à lavorât ancje in societât cul coleghe furlan Francesco Comelli. Dacci al à lassât diviersis catedrâls sunantis di cualitât mirabile intes glesiis furlanis, come a Codroip, Felet, Durlasse, Mortean. Di Davaste al è l’organâr Pietro Antonio De Corte, ai 155 da muart, e tocjant il Nûfcent a saltin fûr doi nons famôs, ai 90 agns de muart: il mestri e compositôr Domenico Montico, diretôr de bande e de scuele comunâl di musiche di Udin, autôr cognossût soredut pal teatri, e l’organist e compositôr cecilian di Mueç Vittorio Franz. 140 de nassite e 65 de muart par Carlo Conti, miedi e musicist, e par sierâ no si pues no nomenâ il compositôr e diretôr nassût a Pula in Cravuazie e muart a Buenos Aires in Argjentine, Rodolfo Kubik, un dai massims rapresentants da coralitât furlane, ai 120 agns de nassite. ❚
Inovâi musicâi par un an di rinassitis e di riscuviertisAlessio Screm
Di inovâi musicâi in chest an 2021 o ‘nt vin cetancj, cun protagonistis diviersis personalitâts de storie de musiche furlane tra compositôrs, musiciscj, diretôrs di côr, fatôrs di orghins e altris struments musicâi, animadôrs culturâi. Une liste lungje di bielis personis, furlanis o che a àn operât in Friûl e che a àn dât dut ae musiche, pandìnle inte nestre tiere e tal forest. Int di significât, no une liste frede di nons e cognons di personis che a son muartis e vonde. A son ladis sì, ma soredut a restin, inte nestre storie, tant che esemplis di talent, volontât altruistiche di fâ, creâ, coinvolzi e slargjâ la musiche e dut ce che la musiche e cjape dentri, sot variis declinazions.
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn